Σολομός με φασόλια και σπανάκι
Υγιεινό και ελαφρύ αλλά πλήρες πιάτο που του χαρίζει έξτρα νοστιμιά το σιρόπι από χυμό πορτοκαλιού. Αντί για σολομό μπορούμε να χρησιμοποιήσουμε και κάποιο παχύ λευκό ψάρι, όπως φιλέτο μπακαλιάρου.
1/2 φλιτζ. τσαγιού χυμός πορτοκαλιού, 2 κουτ. σούπας σιρόπι σφενταμιού ή 1 κουτ. σούπας μέλι, 2 κουτ. γλυκού φρέσκο τζίντζερ, τριμμένο (ή 1 κουτ. γλυκού σε σκόνη), 4 φιλέτα σολομού 150-200 γρ. έκαστο, χωρίς το δέρμα, 2 σκελίδες σκόρδου, λιωμένες, 800 γρ. λευκά ή κόκκινα φασόλια κονσέρβας, ξεπλυμένα καλά και στραγγισμένα (εναλλακτικά, βράζουμε για περίπου 20 λεπτά στη χύτρα 300 γρ. φασόλια που έχουμε μουλιάσει για 8 ώρες), 130 γρ. τρυφερά φύλλα σπανακιού (για ευκολία, αγοράζουμε έτοιμο, καθαρισμένο σπανάκι), ελάχιστο ελαιόλαδο, αλάτι, φρεσκοτριμμένο πιπέρι
Για να φτιάξουμε τον σολομό με φασόλια και σπανάκι, ξεκινάμε προθερμαίνοντας το φούρνο στους 180° C.Σε ένα κατσαρόλι ζεσταίνουμε σε μέτρια φωτιά το χυμό πορτοκαλιού, το σιρόπι σφενδάμου (ή το μέλι) και το τζίντζερ. Μόλις κοχλάσει το μείγμα, χαμηλώνουμε τη φωτιά και σιγοβράζουμε για 5 λεπτά ή μέχρι να μείνει το μισό και να σιροπιάσει κάπως. Κρατάμε το μισό σιρόπι κατά μέρος. Το υπόλοιπο το θέλουμε για το ψήσιμο.Στρώνουμε ένα μέτριο ταψί με αντικολλητικό χαρτί, βάζουμε τα φιλέτα σολομού και τα αλείφουμε με λίγο από το σιρόπι. Αλατοπιπερώνουμε κατά βούληση. Ψήνουμε για περίπου 8 - 10 λεπτά ή μέχρι να γίνουν καταπώς μας αρέσουν (προσοχή μη στεγνώσουν), αλείφοντάς τα με επιπλέον σιρόπι κατά το ψήσιμο.Παράλληλα, αλείφουμε ένα μεγάλο αντικολλητικό τηγάνι με ελάχιστο λάδι και σοτάρουμε σε δυνατή φωτιά το σκόρδο, μόλις για 1/2 λεπτό. Προσθέτουμε τα φασόλια και σοτάρουμε για περίπου 1 - 2 λεπτά, μέχρι να ζεσταθούν.Ρίχνουμε το σπανάκι και σοτάρουμε, ανακατεύοντας για 2 - 3 λεπτά, μέχρι να μαραθεί. Αλατοπιπερώνουμε.Μοιράζουμε τα φασόλια με το σπανάκι στα πιάτα, από πάνω βάζουμε τα φιλέτα σολομού, περιχύνουμε με λίγο από το σιρόπι που είχαμε κρατήσει στην άκρη και σερβίρουμε.
Σολομός,Σπανάκι,Φασόλια,Light